Wangunan Pasar Beringharja ngadeg ing tanah kang ambané kurang luwih 2,5 Ha. Pasar iki wis naté dipugar ping pindho ya iku nalika taun 1951 lan 1970.. Ciri khas yasan iki bisa dideleng saka interior yasan, ya iku akulturasi arsitèktur kolonial lan tradhisional Jawa. Pasar iki dibagi dadi rong yasan pinisah ya iku sisih wétan lan kulon. Wangunan utama ing sisih kulon ana rong tingkat, déné yasan ing sisih wétan duwé telung tingkat. Lawang utama (gerbang) ana ing sisih kulon ngadhep dalan Maliyabara. Ing gerbang iku tinulis Pasar Beringharja mawa aksara Latin lan aksara Jawa.